趙十讀通鑑有詩和韵贈之
作者：韓淲
朝代：宋

paragraphs: 胸蟠萬卷富，莫受半點塵。
治道雜朱紫，聖塗纏荆榛。
誰將十七史，一筆能具陳。
論說兼軻雄，紀載由周秦。
首明禮與分，世變損益因。
裕陵錫序尊，惟恐書易淪。
後學今如何，識治宜蔚彬。
區區李唐臣，魏陸猶言仁。
南北固分合，夷夏寧屈伸。
往哉涑水翁，元祐第一人。
帝謂勝荀悅，我生豈不辰。